DECLARAȚIA COMITETULUI EXECUTIV AL REŢELEI EUROPENE A CONSILIILOR JUDICIARE (RECJ) PRIVIND POLONIA - 17 IULIE 2017

[bookmark: _GoBack]Comitetul Executiv al Rețelei Europene a Consiliilor Judiciare (RECJ) își exprimă dezaprobarea față de faptul că atât Camera inferioara cât și Camera superioară a Parlamentului polonez au aprobat săptămâna trecută două reforme care au fost subiectul unor critici tranșante pe parcursul ultimului an. Mai mult, săptămâna trecută a fost introdus în Parlament un proiect de act normativ care afectează componența Curții Supreme.  
Prima lege care a fost aprobată vizează reformarea Consiliului Judiciar polonez. Aceasta reformă a fost analizată de Comitetul Executiv al RECJ în data de 30 ianuarie 2017, prilej cu care s-a arătat faptul că nu existase o consultare substanțială a Consiliului Judiciar polonez în acest sens, că această reformă presupune încheierea mandatului membrilor Consiliului, că numirea membrilor Consiliului Judiciar de către Parlament nu corespunde standardelor RECJ și că ideea constituirii a două Adunări în cadrul Consiliului Judiciar (prima dintre ele formată din 15 judecători numiți de Parlament și cea de-a doua incluzând 6 membri ai Parlamentului polonez, ministrul justiției, un reprezentant al Președinției, președintele Curții Supreme și președintele Înaltei Curți Administrative), alături de cerința privind adoptarea separată a oricărei rezoluții a Consiliului Judiciar de către ambele Adunări în reuniuni separate, sunt de natură a acorda un rol substanțial politicienilor în privința selecției și numirii judecătorilor. 
Cea-a de doua lege aprobată de Parlament dă ministrului justiției puterea de a demite președinții de instanțe și de a-i înlocui în următoarele 6 luni după intrarea în vigoare a noii legi.
Aceste legi vor implica în mod inevitabil o eroziune a independenței justiției cu un impact inevitabil și asupra statului de drept. De asemenea, proiectul de lege introdus în data de 12 iulie 2017 implică dizolvarea actualei Curți Supreme prin impunerea pensionării membrilor săi și acordă ministrului justiției puterea discreționară de a desemna judecătorii care vor rămâne astfel activi în cadrul sistemului. 
Comitetul Executiv al RECJ consideră aceasta ca fiind o situație gravă. 
Într-adevăr, cu prilejul ultimei Adunări Generale ale RECJ, din iunie 2017, în declarația de la Paris a fost inclusă următoarea observație:
„Evoluțiile și reforma judiciară din Polonia continuă să reprezinte o preocupare serioasă având în vedere faptul că periclitează principiul separării puterilor în stat, esențial pentru respectarea statului de drept. RECJ reiterează faptul că o cerință cheie pentru menținerea și creșterea încrederii reciproce între autoritățile judiciare din statele membre ale Uniunii Europene, temei al recunoașterii reciproce, o reprezintă independența, egalitatea și eficiența fiecăruia dintre sistemele judiciare ale statelor membre, raportat la statul de drept.”
Atât de gravă este situația din Polonia încât Consiliile Judiciare din statele membre ale Uniunii Europene au reacționat pe parcursul ultimelor câteva luni. În mod deosebit următoarele Consilii judiciare au făcut propriile declarații, respectiv:
	Conseil Superieur de la Justice Belgium

	Supreme Judicial Council, Bulgaria

	Državno Sudbeno Vijeće, Croatia 

	Association of Council of State Judges, Greece

	Association of Judges of Ireland

	Consiglio Superiore della Magistratura, Italy

	Tieslietu Padome, Latvia

	Teiseju taryba, Lithuania

	Raad voor de rechtspraak, Netherlands

	Conselho Superior da Magistratura, Portugal 

	Consiliul Superior al Magistraturii, Romania

	Sudna Rada, Slovakia

	Sodni Svet, Slovenia

	Consejo General del Poder Judicial , Spain

	Judges' Council of England and Wales 

	Judges’Council of Northern Ireland

	Judges' Council of Scotland



Este imperativ astfel ca independența judiciară să fie respectată de la nivelul guvernelor. Un sistem democratic bazat pe principiul statului de drept ar putea funcționa în mod optim numai dacă independența judecătorilor este protejată. Mai mult, așa cum s-a arătat în mod clar în Declarația de la Paris, dar și în declarațiile mai vechi ale Comitetului Executiv al RECJ, din 26 aprilie 2017, independența judiciară este crucială în menținerea și creșterea încrederii reciproce între autoritățile judiciare ale UE. Independența judiciară joacă, de asemenea, un rol indispensabil în asigurarea respectării legislației UE.

